**הערכה חלופית, מטלת ביצוע, עבודת חקר ולוג באנגלית**

**– אתגרים ודרכי התמודדות**

המעבר ללמידה משמעותית והחלת הערכה 30/70 (70% בחינת בגרות חיצונית + 30% מטלת כתיבה פנימית) בתיכונים, מזמנת אתגר חדש למורים ולא פחות מכך, אתגר לתלמידים – מטלת כתיבה דורשת משמעת עצמית של התלמיד, לקיחת אחריות, צורך בעבודה עקבית ומוטיבציה לאורך זמן ולא מאפשרת עוד להסתפק באיסוף ממוקד ותחזוק סמוך לבחינת הבגרות, כפי שנהוג היה במקרים מסוימים.

**אתגרים**

האתגרים, כפי שהם עולים משיחות וממפגשים עם מורים, מתמקדים **בקושי בלקיחת אחריות** של התלמידים; קושי בעבודה לאורך זמן ארוך ולא לאורך זמן מוגדר וקצוב; צורך בהתמודדות עצמית של התלמיד – תחושה של משימה ארוכה, קשה ומיגעת, שיש להתמודד עימה לבד.

זאת ועוד, משימת הכתיבה דורשת **מיומנויות אורייניות מורכבות**, רובן מסדר חשיבה גבוה, שאינן מנת חלקם של רבים מהתלמידים, בוודאי של אלו המאתגרים: קריאת טקסט, הוצאת עיקר מתפל, כתיבת סיכום, מיזוג טקסטים ומקורות, ניסוח שאלת חקר, כתיבה במבנה אקדמי, סקירה ספרותית, כתיבת ביבליוגרפיה ועוד.

בנוסף לאלו, מרבית עבודות החקר והכתיבה מזמנות **עבודה בקבוצה**, עבודה המעלה קשיים לימודיים, רגשיים וחברתיים: האם אני יכול להתחרות בחברי הקבוצה? איך עובדים בקבוצה? מה מקומי בקבוצה? מה תחום האחריות של כל אחד מחברי הקבוצה? אם אני לוקח אחריות אולי אני פראייר ואם אני לא לוקח אחריות אני לא שותף... האם יש לי מה לתרום? האם אני בכלל יכול לעמוד במשימה?מה חלוקת התפקידים בקבוצה? מי מחליט? על סמך מה? האם מונה ראש קבוצה? ההתמודדות עם העבודה בקבוצה עשויה לעורר כעס, זלזול, נידוי, ולעתים היא עשויה לעורר תחושה מלחיצה של פער גדול.

מעבר לקושי הלימודי והרגשי, הרי שעבודה בקבוצה מזמנת אתגר חברתי מאחר והיא מבוססת על **דינאמיקה חברתית**. עבודה בקבוצות הינה מיומנות שיש לעבוד עליה, להגדיר אותה ולהקנות אותה. לאורך השנים מערכת החינוך מרגילה את התלמידים לעבוד לבד, לסכם לעצמם, להקשיב לבדם למורה, לקבל הערכה על הישגים אישיים ולפתע הם נדרשים לעבודה משותפת שהיא כבר לא כל-כך טבעית להם, הם נדרשים להעריך את חבריהם, לחשוב יחד – זו התנהלות מסוג חדש, מיומנות חדשה.

**דרכי התמודדות**

על מנת להתמודד באופן מיטבי עם האתגרים שמזמן השינוי לתלמידים, **על המורה להיות שותף לתהליך הכתיבה/החקר בכיתה**. על המורה לזהות את המיומנויות הנדרשות, להקנות אותן, לעבור בין הקבוצות, לעקוב, לכוון, לייעץ, להיות קשוב להתפתחויות, לדינאמיקה ולהעניק מענה לקשיים הלימודיים והחברתיים העולים מכורח המשימה.

במעבר בין הקבוצות, חשוב **להקשיב** לתלמידים, לנהל שיח ולשאול: מי התלמיד מרגיש? האם הוא נהנה מהתהליך? מי זקוק לעזרה? מה הדבר החדש שלמדת? מה עוד היית רוצה לדעת? לגעת כמה שיותר במקום האישי. על מנת לעורר חשיבה, עניין ושייכות חשוב לזמן **רפלקציה**, אפילו בכתב, ולא לספק רק מענה טכני. כאן המקום לבחון גם את **מקומו האישי של התלמיד בקבוצה** – מה נקודות החוזק שלי? מה אני יכול לתרום? חשובה מאוד ערנותו ומודעותו של המורה שתמנע מצב בו דווקא הקשיים הם אלו הבאים לידי ביטוי בעבודה בקבוצה.

בתכנון המשימה, על המורה לזהות 5-6 **מיומנויות חובה** הנדרשות לעמידה מוצלחת במשימה ולהקנות אותן. מיומנויות כגון: כתיבת סיכום, ביצוע ראיונות, ניסוח שאלת חקר, חיפוש מקורות ובחינת מהימנותם (מידענות) ועוד.

חשוב לקיים תהליך **רב טיוטה** עם התלמידים, תהליך של "פינג פונג" – יש לעודד את התלמידים לשלוח משימה לבדיקה, פרק בודד, התחלה של משימה ולהגיב. ללמד אותם שיש ערך לתהליך וניתן לדון וללמוד גם מהדרך ולא רק על סמך התוצר הסופי. על מנת שהדבר יהיה אפשרי מבחינת המורה ולא יעמיס מדי על התהליך, יש להגדיר מראש האם המשוב דורש תיקון? מה גודל המשימה? באיזו תכיפות? ועוד.

חשוב לספק לתלמידים **הנחיות ברורות / מחוון** לכתיבת העבודה כולל פירוט: מה צריך להופיע במבוא? מה צריך להופיע בסיכום? וכדומה. בנוסף, יש לנסח הנחיות טכניות: כיצד כותבים כותרת, כותרת משנית, רשימה ביבליוגרפית, תמונות, הערות וכדומה, ולוודא כי לתלמידים המיומנות הטכנית לביצוען.

חשוב לעורר **מוטיבציה** בקרב התלמידים, להסביר את הרציונאל ולחדד את הרעיון כי עבודה היא רווח בטוח וקל יותר יחסית לבחינה.

המלצה היא ליצור רשימת מטלות קצרה שעל התלמיד לסמן וי כשסיים את השלב המתבקש.

אין חובה לשמור על סדר הכתיבה.

מומלץ ליצור קובץ ראשוני - לפתוח בכתיבת דף הפתיחה, שער, תוכן עניינים, הכותרות הראשיות וכדומה, כדי ליצור תחושה של משהו מוחשי ואפשרי, תחושה של התקדמות.

**המלצות טכניות**

* חשוב לקיים חלק מהשיעורים בחדר המחשבים ולדאוג לליווי טכני.
* בניית לוח זמנים, תוך התייחסות לאילו שאינם שותפים.
* התקדמות במנות קטנות, מנקודה לנקודה, בליווי מעקב.
* הכרזה על התהליך, תוך יידוע ושיתוף המחנכים וההורים – הן בפתיחה והן לאורך התהליך.
* פרזנטציה לאורך התהליך – סרטון שמצאו, תוצר שהחלו ביצורו, רעיון שמתגבש ...
* יצירת קבוצה בוואצאפ לשם מעקב ודרבון.
* הצגת תוצרים כדוגמה – יש להקדיש מחשבה האם זה מסייע או דווקא מגביל את היצירתיות.
* בקבוצות מוחלשות, כדאי שייאסף אחסן נייד בסופו של השיעור, המכיל את התוצרים ויחולק שוב בשיעור שלאחר מכן, כדי שהעבודה לא תאבד.
* עידוד שיתוף ולמידה מהצלחות.

גם בקרב המורים מומלץ לחשוב בצוות, לחזק וללמוד תוך כדי התהליך מתוך האתגרים וההצלחות הנצברים בדרך.

**בהצלחה!!!**

**שרית חדד**

**יועצת ארגונית-פדגוגית**